## 2026. október 5.

## Szent Faustina Kowalska szűz
tetszés szerinti emléknap

A lengyelországi Glogowiec-ben született, 1905-ben. Rövid életét az Irgalmasság Anyja Nővérei Kongregációjában szentelte Krisztusnak. Elfogadta a hivatást, hogy Isten irgalmas szeretetének hírnökévé váljon. Lelki Naplójában tanúságot tett misztikus tapasztalatairól és elősegítette az isteni irgalom hirdetésének és kiesdeklésének egész világra terjedő művét. 1938-ban, Krakkóban halt meg.

Olvasmányos imaóra

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

I. Amikor az imaórát éjszaka vagy kora hajnalban mondják:

Alvásban frissült már a test

otthagyva ágyunk, felkelünk.

Atyánk, hozzád szól énekünk;

esengve kérjük: légy velünk.

Szóljon hozzád első szavunk,

hozzád a szív első heve,

hogy minden tettnek ezután,

Szent Úr, te légy a kezdete.

A fény az éjt szüntesse már,

sötét homályt a napsugár.

Az éjben búvó bűnöket

a napfény semmisítse meg.

Imánk tehozzád esdekel:

a rossz hatalmát űzzed el,

és zengjen ajkunk teneked

meg nem szűnő dicséretet.

Add meg, kegyelmes jó Atya,

Atyának egyszülött Fia

és Szentlélek, Vigasztalónk:

egyetlen Úr, örök Király. Ámen.

II. Amikor az imaórát a nap nem reggeli órájában végzik:

Istenség, örök égi Fény,

egységbe forrt három személy!

Törékeny lényünk téged áld,

kérő szóval hozzád kiált.

Benned hiszünk, legfőbb Atya,

Atyának egyszülött Fia,

kiket a Lélek, mint örök

szeretet kapcsa összeköt.

Igazság, izzó szerelem,

boldogság, végső, végtelen!

Remélni, hinni lelkesíts,

szeretni vágyót célba vígy!

Te létünk célja, kezdete,

te dolgok első kútfeje,

lelkünk egyetlen ereje,

biztos remény ígérete!

Te minden alkotója vagy

s betöltesz mindent egymagad,

te mindenekre fényt hozol,

reményünkben jutalmazol.

A Krisztust kérjük s az Atyát,

s a Lelket, aki egy velük:

hallgass meg, hármas hatalom,

egyetlen örök Istenünk. Ámen.

ZSOLTÁROZÁS

1. ant. Tündökölve jön a mi Istenünk, és nem hallgat.
50 (49). zsoltár
A helyes vallásosság
Nem azért jöttem, hogy megszüntessem a törvényt, hanem hogy teljessé tegyem (vö. Mt 5, 17).
I.

Megszólal az Úr, az istenek Istene, *

napkelettől napnyugatig szólítja a földet.

A szépséges Sionból ragyogva jelenik meg Isten, *

jön a mi Istenünk, és nem hallgat.

Emésztő tűz lobog színe előtt, *

körülötte szélvihar tombol.

Szólítja onnan felülről az eget és a földet, *

hogy ítéletet tartson népe fölött.

„Gyűjtsétek elém választottaimat, *

akik velem áldozatban szövetségre léptek!”

Igazságosságát hirdetik az egek, *

Isten maga tart ítéletet.

Ant. Tündökölve jön a mi Istenünk, és nem hallgat.
2. ant. Ajánld föl Istennek a dicséret áldozatát!
II.

„Halljad, én népem, hadd szóljak, †

Izrael, hadd tanúskodjam ellened: *

Isten, a te Istened én vagyok.

Nem áldozataid miatt dorgállak, *

égőáldozataidat látom szüntelen.

Nem kell nekem házadból a növendékbika, *

sem nyájaidból a kecskebak.

Úgyis enyém az erdő és minden vadja *

és a hegyek ezernyi állata.

Ismerem én az ég minden madarát, *

és enyém, ami csak mozdul a réten.

Ha éhezném, nem szólnék neked, *

mert enyém a földkerekség és ami azt betölti.

Megeszem talán a bikák húsát? *

Vagy a bakok vérét megiszom?

Ajánld föl Istennek a dicséret áldozatát, *

és teljesítsd fogadalmadat a Fölséges előtt.

Hívj segítségül, amikor bajba kerülsz, *

megmentelek akkor, és te áldani fogsz.”

Ant. Ajánld föl Istennek a dicséret áldozatát!
3. ant. Irgalmasságot akarok, és nem áldozatot, istenismeretet inkább, mint égőáldozatokat.
III.

A gonoszhoz pedig így beszél Isten: †

„Törvényeimet mit emlegeted, *

és miért veszed ajkadra szövetségemet?

Hiszen a fegyelmet gyűlölöd, *

és megveted szavaimat.

Hogyha tolvajt látsz, társául szegődöl, *

és szövetkezel a házasságtörővel.

Szádból gonosz beszéd árad, *

nyelved csalárdságot sző.

Leülsz, és máris gyalázod testvéred, *

és mocskolod anyád fiát.

Te így tettél, és én hallgassak? *

Azt véled, hogy hozzád hasonló vagyok?

Pörbe szólítalak most, *

és mindezt számon kérem tőled.

Ti, akik Istenről megfeledkeztek, szálljatok magatokba; *

különben elvesztek, s nincs, aki megmenthet titeket.

Aki a dicséret áldozatát áldozza, az tisztel engem; †

és akinek útja szeplőtelen, annak megadom, *

hogy meglássa Isten üdvösségét.”

Ant. Irgalmasságot akarok, és nem áldozatot, istenismeretet inkább, mint égőáldozatokat.

Halljad, én népem, hadd szóljak,

Isten, a te Istened én vagyok.

ELSŐ OLVASMÁNY

Szent Pál apostolnak Timóteushoz írt első leveléből

2, 1-15

Buzdítás az imádságra

Szeretett Fiam! Mindenekelőtt arra kérlek, végezzetek imát, könyörgést, esedezést és hálaadást minden emberért, a királyokért és az összes elöljáróért, hogy békés, nyugodt életet élhessünk, szentségben és tisztességben.

Ez jó és kedves üdvözítő Istenünk szemében, aki azt akarja, hogy minden ember üdvözüljön, és eljusson az igazság ismeretére. Hiszen egy az Isten, s egy a közvetítő Isten és ember között: az ember Krisztus Jézus, aki váltságul adta magát mindenkiért, és tanúságot tett a meghatározott időben. Ezért kaptam a küldetést, hogy hírnök és apostol legyek – igazat mondok, nem hazudom –, a pogányok tanítója hitre és igazságra.

Azt kívánom hát, hogy a férfiak mindenütt tiszta lélekkel emeljék imára kezüket, ne haragos és viszálykodó érzülettel.

Kívánom azt is, hogy az asszonyok tisztességes ruhát viseljenek, szemérmesen, és szerényen ékesítsék magukat: ne bodorított hajjal, arannyal, gyöngyökkel és drága ruhával, hanem mint istenfélő asszonyokhoz illik, jótettekkel. Az asszony csöndben, engedelmes lélekkel hallgassa a tanítást. Nem engedem, hogy az asszony tanítson, sem azt, hogy a férfin uralkodjék, hanem maradjon csöndben.

A teremtésben is Ádám volt az első, Éva utána következett; Ádámot nem vezették félre, de az asszony hagyta, hogy félrevezessék, s bűnbe esett. Azáltal üdvözül, hogy vállalja az anyaságot, kitart a hitben, a szeretetben, a szegénységben és a tisztességben.

VÁLASZOS ÉNEK

1 Tim 2, 5-6; Zsid 2, 17

Egy az Isten, s egy a közvetítő Isten és ember között: az ember Krisztus Jézus, * Aki váltságul adta magát mindenkiért.

Ezért minden tekintetben hasonlóvá kellett válnia testvéreihez, hogy irgalmas legyen. * Aki váltságul adta magát mindenkiért.

MÁSODIK OLVASMÁNY

Szent II. János Pál pápa szentbeszédéből

(Acta Apostolicæ Sedis 92 [2000], 671-672)

Krisztus irgalmasságának követe

Valóban nagy ma az örömöm, amiért az egész Egyház számára bemutathatom, mint Istennek a mi időnkre szóló ajándékát, Faustina Kowalska nővér életét és tanúságtételét. Az Isteni Gondviselésből fakadóan Lengyelország eme alázatos szolgálóleányának élete teljes mértékben a 20. századhoz köthető, ahhoz a századhoz, melyet éppen most hagytunk magunk mögött. Pontosan az első és a második világháború között bízta rá Krisztus az irgalmasság üzenetét. Mindazok, akik visszaemlékeznek, akik tanúi és résztvevői voltak ezen évek eseményeinek, s mindazoknak a borzalmas szenvedéseknek, melyeket sok millió ember volt kénytelen átélni, pontosan tudják mennyire szükséges volt az irgalmasság üzenete.

Jézus azt mondta Faustina nővérnek: „Az emberiség nem talál békére, amíg nem fordul bizalommal az isteni irgalmassághoz” (Napló, 132. old.). A lengyel szerzetesnő működésén keresztül ez az üzenet mindörökre a 20. századhoz köthető, a második évezred utolsó századához, mely hidat képez a harmadik évezredbe. Nem egy új üzenetről van szó, hanem egy különleges erejű megvilágosításról, amely abban segít, hogy mélyebben megéljük a húsvéti Örömhírt, és fénycsóvaként kínáljuk azon férfiak és nők számára, akik a mi korunkban élnek.

Mit fognak hozni az előttünk álló évek? Hogyan alakul majd az ember sorsa a földön? Nem adatott meg számunkra, hogy ismerjük a választ. Bizonyos azonban, hogy a fejlődés új ágazatai mellett nem hiányoznak sajnos a fájdalmas tapasztalatok sem. De az isteni irgalmasság fénye, amellyel az Úr mintegy újra meg akarta ajándékozni a világot Faustina nővér karizmáján keresztül, megvilágosítja a harmadik évezred emberének ösvényét.

Mint az apostolok egykor, ugyanúgy szükséges, hogy a mai emberiség is fogadja a történelem cönákulumában a feltámadt Krisztust, aki megmutatja keresztre feszítésének sebeit és ismétli: „Békesség veletek!” Nagyon fontos, hogy az emberiség hagyja magát elérni és eltölteni a feltámadt Krisztus által ajándékozott Szentlélektől. A Szentlélek az, aki gyógyítja a szív sebeit, s leküzdi azokat az akadályokat, amelyek elválasztanak Istentől és egymástól, együtt adja vissza az Atyaisten szeretete és a testvéri egység miatti örömet.

Krisztus nemcsak azt tanította, hogy „az ember megtapasztalhatja Isten irgalmát, hanem azt is megparancsolta, hogy maga az ember mások felé irgalommal legyen: »Boldogok az irgalmasok, mert ők irgalmat nyernek«” (Dives in misericordia, 82). Ő megmutatta számunkra az irgalmasság számos útját, mely nemcsak megbocsátja a bűnöket, hanem az ember összes szükségletével kész találkozni. Jézus lehajol minden emberi nyomorúsághoz, legyen az anyagi, avagy lelki.

Az Ő irgalmasságának üzenete továbbra is elér bennünket a szenvedő ember felé kitárt kezének gesztusán keresztül. Így látta Őt, és így hirdette minden kontinens minden emberének Faustina nővér, aki a Krakkó városában lévő Lagiewniki konventben élve, egész létezését az irgalmasság énekévé változtatta: „Az Úr irgalmasságát énekelem szüntelen”.

VÁLASZOS ÉNEK

Zsolt 88 (89), 2; 102 (103), 8

Az Úr irgalmasságát énekelem szüntelen, * Nemzedékről nemzedékre hirdeti szám igazságodat.

Könyörületes az Úr, és jóságos, hosszan tűrő és nagy irgalmú. * Nemzedékről nemzedékre.

KÖNYÖRGÉS

Könyörögjünk!

Istenünk, te Szent Faustinának azt a feladatot adtad, hogy végtelen irgalmasságod gazdagságát hirdesse. Közbenjárására engedd, hogy példáját követve teljesebben bízzunk jóságodban, és nagylelkűen gyakorolhassuk a szeretet cselekedeteit. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2026 J. Vidéky