## 2026. július 17.

## Szent Zoerárd-András és Benedek remeték
tetszés szerinti emléknap
(A Nyitrai Egyházmegyében: főünnep)

A XI. században Lengyelországból jöttek Magyarországra. Zoerárd-András előbb remeteéletet élt Tropiében (tarnowi egyházmegye), majd a Nyitra melletti Zoborhegyen levő Szent Hippolit bencés kolostor tagja lett. A tökéletes élet után vágyódva – apátja engedélyével – újra remeteségbe vonult, Trencsén közelébe, ahol 1010 körül meghalt. Tanítványa, Benedek, még 3 évig követhette szent mestere életét, amikor rablók megölték, és a Vág folyóba dobták. Szent László király idején, 1083. július 17-én avatták szentté őket. Ereklyéiket a nyitrai székesegyházban nagy tisztelettel őrzik.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Elvonulva jámboran

barlangokban éltek,

fegyelemben s boldogan,

megvetvén a földet.

Vasövekkel fékezték

testük-vérük vágyát,

hosszú böjttel övezték

lelkük hű imáját.

Erényekben gazdagon

András Nyitra mellett

jeleskedett, s mindnagyon

Úrban kedve tellett.

Fegyveres kéz ölte meg

Trencsén közelében,

így szenvedett Benedek

Úr dicséretében.

Gyilkosai holttestét

Vág folyóba dobták.

Hol és merre keressék,

sasszárnyak mutatták.

Itt van most a nyughelye,

ki élt jóra készen;

ahol nyugszik mesterem

Zoerárd közelében.

Ők irgalmat esdenek

Krisztustól a nyájnak,

hogy a mennybe érjenek,

kik szomorkodának. Ámen.

ZSOLTÁROZÁS

Nagy a mi Urunk; a mi Istenünk minden pogány istennél nagyobb.
135 (134). zsoltár
A csodákat tevő Isten dicsérete
Istennek választott nemzetsége vagytok: annak dicsőségét hirdessétek, aki a sötétségből meghívott benneteket csodálatos világosságára (vö. 1 Pét 2, 9).
I.

Dicsérjétek az Úr nevét, *

ti, az Úr szolgái, dicsérjétek őt,

ti, akik az Úr házában álltok, *

Istenünk házának udvarán.

Dicsérjétek az Urat, mert jó az Úr, *

zsoltárt zengjetek fölséges nevének,

mert Jákob házát magának választotta az Úr, *

tulajdonába vette Izraelt.

Én megismertem, hogy mily nagy a mi Urunk, *

a mi Istenünk, minden pogány istennél nagyobb.

Amit akar az Úr, mindent végbevisz, †

az égben és a földön, *

a tengeren és a vizek mélyén.

Felhőket küld a föld széléről, †

villámokat szór, ha esik az eső, *

csűreikből a szeleket ő indítja útra.

Egyiptom elsőszülötteire lesújtott, *

emberre és jószágra egyaránt.

Sok jelet és csodát tett benned, Egyiptom, *

a fáraó és szolgái ellen!

Megvert sok pogány nemzetet, *

hatalmas királyokat leterített.

Szichon amorita királyt és Básán királyát, Ogot, *

és minden fejedelmet Kánaán földjén.

És országukat örökségül adta, *

örökségül népének, Izraelnek.

Nagy a mi Urunk; a mi Istenünk minden pogány istennél nagyobb.
Izrael háza, áldjad az Urat, zsoltárt zengj fölséges nevének!
II.

Neved, Uram, fennmarad örökre, *

nemzedékről nemzedékre él a te emléked, Uram.

Igazságot szolgáltat népének az Úr, *

és megkönyörül szolgáin.

A nemzetek bálványai ezüst és arany, *

emberi kéz alkotásai.

Van szájuk, de nem beszélnek, *

szemük is, de mégsem látnak;

van fülük, de nem hallanak, *

és szájukban nincsen lehelet.

Hozzájuk hasonlók lesznek készítőik, *

és mindazok, akik bennük bíznak.

Izrael háza, áldjad az Urat, *

Áron papi háza, áldjad az Urat!

Lévi háza, áldjad az Urat, *

összes istenfélők, áldjátok az Urat!

Áldott legyen az Úr a Sionon, *

ő, aki Jeruzsálemben lakik.

Izrael háza, áldjad az Urat, zsoltárt zengj fölséges nevének!
Eljön minden nemzet, és színed elé borul, Urunk.
Kantikum – Jel 15, 3-4
A hódolat éneke

Nagy és csodálatos minden műved, *

mindenható Urunk, Istenünk.

Hűségesek és igazak útjaid, *

nemzetek Királya!

Ki ne félne, tisztelne téged, Urunk, *

ki ne dicsérné nevedet?

Egyedül csak te vagy a Szent, †

eljön minden nemzet, és színed elé borul, *

mert nyilvánvalóvá lett, ahogyan ítéltél.

Eljön minden nemzet, és színed elé borul, Urunk.

RÖVID OLVASMÁNY

Jak 1, 2-4

Testvéreim, tartsátok nagy örömnek, ha különféle megpróbáltatások érnek benneteket. Tudjátok, hogy hitetek próbájának állhatatosság a gyümölcse. Az állhatatosságnak meg tökéletességre kell vezetnie, hogy tökéletesek és feddhetetlenek legyetek, és semmi tekintetben ne essetek kifogás alá.

RÖVID VÁLASZOS ÉNEK

Krisztus szeretett minket, és megmosott bennünket * Saját vére által. Krisztus.

Isten országává és papjaivá tett bennünket. * Saját vére által. Dicsőség az Atyának. Krisztus.

EVANGÉLIUMI KANTIKUM

Magnificat-ant. Hallatlan neme ez a hitvallásnak, amely még drágábbá teszi az ígéret országát! Az étel, a pihenés nem rabolhatta el hiú édességével az örök életet, s a gonosz lélek nem találhatott módot elcsábításukra.

FOHÁSZOK

Urunk Jézust, akit a mennyei Atya bűneink miatt halálra adott, de megigazulásunkért feltámasztott, kérve kérjük:

Irgalmazz, Urunk, népednek!

Kérünk, Urunk, hallgasd meg alázatos kérésünket, és bocsásd meg irgalmasan bűneinket,

és a bocsánattal együtt add nekünk békédet is!

Apostolod által mondottad: „Amikor elhatalmasodott a bűn, túláradt a kegyelem”,

túláradó jóságodban engedd el sok tartozásunkat!

Urunk, igaz, hogy sokat vétkeztünk, de valljuk végtelen irgalmadat,

téríts magadhoz minket, és meg fogunk térni!

Szabadítsd meg, Urunk, népedet bűneitől,

hogy kedved találhasd benne!

A gonosztevő Üdvözítőnek vallott, és te a paradicsomot nyitottad meg neki,

ne zárd be halottaink előtt a mennyország kapuját!

Mi Atyánk.

KÖNYÖRGÉS

Istenünk, Szent Zoerárd-András és Benedek a te hívásodat követve a remeteség magányát választották, hogy a csendben imádsággal és munkával tökéletesebben szolgáljanak neked. Közbenjárásukra add segítségedet, hogy e világ változandóságai közepette is készségesen meghalljuk szavadat, és mindenben követhessük szent akaratodat. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2026 J. Vidéky